Fremover kan nordjyderne komme lettere til de varmere himmelstrøg. Tre gange om ugen vil lavprisselskabet Vueling flyve fra Aalborg Lufthavn direkte til Barcelona. Og det samme antal gange kan man komme hjem igen. - Vi har tre rejser til og tre rejser fra Barcelona om ugen. Og vi tror det bliver en succes, siger salgs- og marketingsdirektør for Aalborg Lufthavn Rikke Mølgaard. Den første rejse foretages i dag, og det fejres med spansk temafest og reception. Og derefter skal 120 spændte nordjyder deltage i den første flyvetur til den spanske kystby. Det er også den første tur for Vueling fra Danmark. De vil gerne ind på det skandinaviske marked, og flyver derfor fra Aalborg og København fremover. - Vi så et stort potentiale i Barcelona. Og vi er interessante for Vueling. Blandt andet fordi vores gratis parkering passer til deres low-cost principper, siger salgs- og marketingsdirektør for Aalborg Lufthavn Rikke Mølgaard. Turen går til Barcelona hver tirsdag kl 12.15, hver torsdag kl 15.00 og hver søndag kl 11.45. Hvis du skal hjem igen, kan du flyve tirsdag kl 8.35, torsdag kl 11.30 og kvart i otte om søndagen.

Opsummering:
I dag flyves jomfrurejsen fra Aalborg til Barcelona. Det er flyselskabet Vuelings første flyvning fra Danmark.